Eskom ly reuseverlies  Argieffoto: GCIS Eskom het ŉ reuseverlies van R21 miljard in die boekjaar tot einde Maart gely. Die kragvoorsiener se kontant uit bedrywighede het van amper R38 miljard na R33 miljard afgeneem en is nie voldoende om skuld te betaal nie. Die geld wat hy nodig het om rente op skuld te betaal het van R44 miljard tot R69 miljard toegeneem. Phakamani Hadebe, uittredende uitvoerende hoof van Eskom, het gesê die kragvoorsiener kon R9,9 miljard se uitgawes spaar, maar dit is geabsorbeer deur koste-oorskryding om beurtkrag te beperk. Daar is nagenoeg R6,4 miljard spandeer op diesel om krag op te wek en beurtkrag te verminder. Daar was in die boekjaar tot einde Maart volgens Eskom net 30 dae in totaal se beurtkrag en geen beurtkrag van 24 Maart af tot op hede nie. Eskom se energiebeskikbaarheidsfaktor het van 78% tot 70% verswak en sy kragverkope het binnelands van 197 terawatt-uur tot 196 terawatt-uur afgeneem. Munisipaliteite se agterstallige skuld aan Eskom beloop R20 miljard. Eskom se skuld beloop meer as R440 miljard en die kragvoorsiener het gesê voortgesette regeringsondersteuning word benodig om likiditeit te bestuur. Jabu Mabuza, voorsitter en tussentydse uitvoerende hoof van Eskom, het gesê die verlies vir die finansiële jaar is nie ŉ refleksie op Hadebe nie, maar eerder ŉ kombinasie van verskillende onvermydelike faktore. “Die bestuur van Eskom is bedag daarop dat ons uitdagings nie in isolasie opgelos kan word nie en dat dit ook nie oornag opgelos kan word nie. Dit vereis ŉ vennootskapsbenadering van alle belanghebbendes waar moeilike keuses gemaak moet word om volhoubare sukses te behaal.”